
______________________________________________________________________________

	НАРОДНА СКУПШТИНА РЕПУБЛИКЕ СРБИЈЕ

	- Проф. др Славица Ђукић-Дејановић, председница-


	БЕОГРАД 

	ул. Краља Милана 14.


У складу са чланом 107. ст. 2. Устава Републике Србије (''Службени гласник РС“, бр. 98/2006), односно чланом 18. ст. 1. Закона о Заштитнику грађана („Службени гласник РС“, бр. 79/2005 и 54/2007) и на основу члана 147. став 1. Пословника Народне скупштине Републике Србије („Службени гласник РС”, бр. 14/09), подносим Народној скупштини следеће 

	АМАНДМАНе

НА

	ПРЕДЛОГ ЗАКОНА О ТАЈНОСТИ ПОДАТАКА


АМАНДМАН I
Наслов члана 38. и члан 38. Предлога закона мења се и гласи:

„Приступ тајним подацима без безбедносне провере и посебна овлашћења и дужности

Члан 38.

Државни органи које бира Народна скупштина, руководиоци државних органа које бира Народна скупштина, судије Уставног суда и судије, овлашћени су да приступе подацима свих степена тајности који су им потребни за обављање послова из њихове надлежности без безбедносне провере.

Изузетно, лица из става 1. овог члана имају право на приступ тајним подацима који су означени степеном „ДРЖАВНА ТАЈНА” и „СТРОГО ПОВЕРЉИВО” уз претходну безбедносну проверу из чл. 54. тачка 2) и 3) овог закона, ако је то потребно за обављање послова из њихове надлежности, ако се ти подаци односе се на:

1)
радње спречавања, откривања, истраге и гоњења за кривична дела, који спроводе надлежни државни органи, до окончања истраге односно гоњења;

2)
начин примене посебних поступака и мера у прибављању безбедносних и обавештајних података у конкретном случају;

3)
припаднике министарства надлежног за унутрашње послове и служби безбедности са прикривеним идентитетом, док је то неопходно ради заштите животних интереса ових лица, односно чланова њихових породица (живот, здравље и физички интегритет);
4)
идентитет садашњих и бивших сарадника служби безбедности, односно трећих лица, док је то неопходно потребно ради заштите животних интереса ових лица, односно чланова њихових породица (живот, здравље и физички интегритет).

Лица која имају приступ тајним подацима у складу са овим законом, овлашћена су и дужна да у поступку који воде и иначе, на сваки сврсисходан начин и од свакога заштите тајност података које су сазнали и да тајним подацима из стaва 2. овог члана приступају лично.''
О б р а з л о ж е њ е

Предложеним амандманом се јединствено уређује право на приступ подацима свих степена тајности одређених лица који су им потребни за обављање послова из њихове надлежности.


Предложеним амандманом у ставу 1. члана 38. Предлога закона мења се круг лица која имају право на приступ тајним подацима без претходне безбедносне провере, у циљу обављања послова из своје надлежности. Предложено решење је целисходније.


Предложеном изменом става 2. члана 38. Предлога закона прописује се да лица из става 1. овог члана, изузетно, морају претходно да прођу одговарајућу безбедносну проверу ако је неопходно да приступе одређеним тајним подацима. Амандманом се прецизно наводи врста тих посебно осетљивих тајних података. 
Предложеном изменом става 3. прописује се право, али истовремено и дужност свих лица која имају право на приступ тајним подацима да на сваки сврсисходан начин заштите тајност података које су сазнали.

АМАНДМАН II

Члан 40. Предлога закона брише се. 
О б р а з л о ж е њ е


Имајући у виду да је предложена измена члана 38. Предлога закона, ради усклађивања са том изменом, члан 40. је неопходно брисати из текста Предлога закона.
 (крај)

	ЗАШТИТНИК ГРАЂАНА

	

	Саша Јанковић


	Доставити :

